Wieħed u għoxrin suldat jinsabu fi triqthom lejn il-kosta tas-Somalja biex fl-erba’ xhur illi ġejjin jieħdu sehem f’rondi kontra l-piraterija tal-baħar ‘il barra mix-xtut tas-Somalja taħt l-awspiċi tal-Unjoni Ewropea. Is-suldati jinsabu abbord il-vapur Navali Olandiż, De Zeven Provincien. Qabel ħallew Malta għal din il-missjoni, l-Kmandant tal-Forzi Armati, l-Brigadier Jeffrey Curmi rringrazzja lis-suldati talli b’mod volontarju għażlu li jmorru iservu f’dawn ir-rondi wara xhur ta’ taħriġ professjonali, kemm f’Malta kif ukoll barra mal-forzi Olandiżi. L-Ambaxxatrici tal-Olanda għal Malta, Rita Dulci qalet li dan huwa pass ieħor li juri kemm iż-żewġ pajjiżi huma impenjati li jiġġieldu l-piraterija. Din hija r-raba ‘darba li suldati Maltin qed jieħdu sehem fil-missjoni imsejħa ‘EU NAVFOR’.